Kommer oor al meer staatsamptenare wat sake met staat doen(Foto: Arnaud Jaegers/Unsplash) Die portefeuljekomitee oor staatsdiens en administrasie het terugvoer gekry oor vordering wat gemaak word met die inwerkingstelling van wetgewing wat staatsamptenare en spesiale adviseurs verbied om sake met die staat te doen. Die betrokke departement het terugvoer aan die parlement gegee oor sy monitering van dié verbod, asook terugvoer van die intellektuele-eiendomsregister van maatskappye (Cipro) oor sy pogings om die regering te help om die wetgewing af te dwing. Ingevolge wetgewing kan enigiemand wat hulle skuldig maak aan dié oortreding, ŉ boete of tronkstraf opgelê word. Mina Lesoma, waarnemende komiteevoorsitter, sê die komitee wag tot dusver om sien dat enigiemand vir die oortreding voor stok gekry word. Die komitee sê hy is teleurgesteld in rekenpligtige beamptes se versuim om nie wetgewing af te dwing nie. Hy wil nou reeksoortreders vasvat en gaan departementshoofde en direkteur-generaals vra om aan die parlement terugvoer te gee oor ondergeskiktes se bedrywighede. Volgens die komitee het verskeie staatsdepartemente steeds nie toegewyde etiek-beamptes wat staatsamptenare wat steeds sake met die staat doen kan vasvat nie. Hoewel Cipro geen wetlike mag het om ŉ amptenaar te verhoed om ŉ sakeonderneming te registreer nie, is die Wet op Staatsdiensbestuur veronderstel om staatsamptenare te verhoed om sake met die staat te doen. Die wetgewing laat amptenare wat sakeondernemings bedryf toe om sake met die private sektor te doen, maar toestemming hiervoor word steeds benodig. Die getal amptenare wat sake met die staat doen, neem jaarliks toe en die meeste van dié amptenare werk op provinsiale en plaaslike regeringsvlak. Sedert Maart vanjaar het 1 539 amptenare sake met die staat gedoen, ŉ toename van 471 sedert ŉ jaar gelede. Volgens die komitee stuur die departement briewe aan ander staatsdepartemente wat hulle inlig oor oortredings van die wetgewing, maar die getal voorvalle bly toeneem. Die komitee het ook die samewerking tussen die polisie en die departemente van onderskeidelik justisie en staatsdiensadministrasie verwelkom om te verseker oortreders word vervolg. Die komitee gaan ook die polisie vra om terugvoer te gee oor vordering met die sake, asook enige vertragings in vervolgings.